| Returadresse: Fagcenter for Børn, Læring og UddannelseHolbækvej 141 B, 4400 Kalundborg |
| --- |

| **Høringssvar vedr. budget 2025** |
| --- |

| Dato28. august 2024 |
| --- |

**MED-udvalget i Fagcenter Børn, Læring og Uddannelse fremsender høringssvar vedr. budget 2025**

|  |
| --- |
| ***Resume:*** * *Prioritering af attraktive arbejdspladser er af afgørende betydning for Kalundborg kommune.*
* *En rammereduktion på skoleområdet kan medføre utilsigtede dobbelte besparelser i Fagcenter Børn, Læring og Uddannelse.*
* *Etablering af en International Folkeskole kan få positiv betydning i forhold til Kalundborg Kommunes bosætning.*
* *Vedligeholdelsesefterslæbet på skole- og dagtilbudsområdet kalder på en langsigtet økonomisk prioritering.*
* *Det anbefales at permanentgøre kommunikationsindsatsen til fordel for kommunale skoler og dagtilbud.*
 |

MED-udvalget i Fagcenter Børn, Læring og Uddannelse konstaterer at budget 2025 samt overslagsår er udfordret på økonomien.

Udvalget kvitterer for, at Kalundborg Kommune imødegår dette ved at fremsende et budgetforslag med udgangspunkt i ændrede rammevilkår, samt at man igen agter at pris- og lønfremskrive jf. KL´s årlige fremskrivningsprocent.

**Notat om samling af Jobcenter og Borgerservise på Holbækvej**

Udvalget bifalder den løbende proces med at samle den kommunale administration på Holbækvej, og påpeger, at det ligeledes vil være nyttigt for samarbejdet, såfremt Sundhedstjenesten i samme omgang bliver placeret på Rådhuset.

Tilsvarende vil det være af stor betydning for arbejdsmiljøet på Rådhuset, at der i forbindelse med en udvidelse, etableres en kantine med mulighed for køb af frokost. Vi er opmærksomme på, at en sådan prioritering ikke ligger først for, men udvalget påpeger, at Rådhuset er en stor arbejdsplads, og en sådan udvikling vil være med til at skabe et bedre arbejdsmiljø og dermed en øget mulighed for rekruttering og fastholdelse.

**Råderumskataloget**

**Nr. 16: Stop for gratis buskort**

I forbindelse med at fjerne gratis buskort til transport til de små skoler bemærkes det, at der kan være en negativ afledt effekt i forhold elevgrundlaget på de små skoler.

**Nr. 19: Reduktion af omkostninger på folkeskoleområdet**

Udvalget gør opmærksom på at forslaget har et overlap til administrationsprogrammet, som Fagcenter Børn, Læring og Uddannelse i forvejen er omfattet af. Derfor skal der i forbindelse med en eventuel udmøntning være særlig opmærksomhed på at eventuelle besparelser ikke sker flere gange.

Derudover udtaler udvalget en bekymring for forslagets afledte konsekvens for kvaliteten på folkeskolerne.

**Nr. 41: Forenklet HR-administration**

Sammenholdt med attraktive arbejdspladser kan udvalget ikke anbefale at der spares på de centrale HR- puljer.

**H25: Investering i folkeskolerne**

Vi kvitterer for, at der er udarbejdet en analyse af vedligeholdelsesefterslæbet på kommunens skoler. Udvalget gør opmærksom på, at både daginstitutioner og skoler er nedslidte og mangler generel opdatering.

Det anbefales derfor at der udarbejdes en tilsvarende analyse på dagtilbudsområdet, således at man politisk har mulighed for at prioritere en langsigtet og bæredygtig investering i kommunens skoler og dagtilbud.

**H26: Placering og drift af international folkeskole i Kalundborg Kommune**

Udvalget bifalder etablering af en international folkeskole, for at understøtte kommunens ambition omkring bosætning og rekruttering. Fagcenter Børn, Læring og Uddannelse oplever allerede nu en øget efterspørgsel af understøttelse, grundet en stigning i tilgangen af elever med flersproglig baggrund.

**Kommunikationsindsats – styrkelse af de kommunale skoler og dagtilbud**

Børne- og Familieudvalget har i 2023 og 2024 prioriteret midler fra deres udviklingspulje til en kommunikationsindsats, med henblik på at fremhæve de gode historier og værdier ved de kommunale folkeskoler og dagtilbud. Det er udvalgets anbefaling, at denne funktion permanentgøres for at fastholde forældrenes øgede tilslutning til de kommunale tilbud.

Med venlig hilsen

MED-Udvalget i Fagcenter Børn, Læring og Uddannelse